Antoinette se hare waai vir nuwe rol | Rapport
Antoinette se hare waai vir nuwe rol
'n Welige bos lang, blonde hare en 5 kg van haar soepel liggaam.Dit is wat die aktrise Antoi­nette Louw opgeoffer het vir die vroulike hoofrol in die nuwe ­Deon Meyer-fliek, Die laaste ­tango.Nie net het Louw haar hare tot op haar kopvel afgeskeer nie, sy volg ook reeds die afgelope drie maande 'n streng dieet, sy werk saam met 'n persoonlike afrigter én sy neem tango-lesse om haar vir die nuwe rol voor te berei."Dis die eerste keer in my professionele loopbaan van tien jaar dat ek so 'n groot metamorfose ondergaan," vertel sy.
Antoinette Louw soos teatergangers en televisiekykers haar ken – met lang, blonde hare.| Foto: Francois van VuurenLouw nadat sy haar hare afgeskeer het. |
Foto: Danielle KarallisLouw het in 7de Laan naam gemaak, waarna sy in teaterstukke soos Nag, Ma en Die vagina monoloë te sien was.Verfilming vir Die laaste tango begin op 26 November en duur tot 16 Desember. Die fliek word op Loxton in die Noord-Kaap en in Kaapstad geskiet.Louw speel die rol van Ella Winter, 'n kankerpasiënt. Die manlike hoofrol word vertolk deur Louw Venter, met Marius Weyers, Stian Bam, Rob van Vuuren en Ilse Oppelt wat ook deel is van die rolverdeling."Dit was nie 'n vereiste vir my rol as kankerlyer om my hare af te skeer nie, maar ek wil die rol so oortuigend moontlik vertolk," sê Louw.Sy sê dis ook interessant om mense se reaksie op straat te sien. "Mense sal kyk en dan wegkyk. Dis asof ek gestremd is. Ek dink dis baie keer 'n geval dat hulle deur die waarheid gekonfronteer word."Volgens Louw is die storielyn "tipies Deon Meyer"."Daar is spanning en romanse, 'n bietjie van alles. Dis egter glad nie neerdrukkend of swaar nie."Louw sê sy was baie benoud voordat sy met die skêr ingeklim het."Jou hare is 'n baie persoonlike ding. Dis nie net deel van jou identiteit nie, maar daar is ook baie vroulikheid daarin."Tog is dit ook 'n baie bevrydende gevoel.Sal sy weer haar hare laat groei?"Ja, maar eers later, vir eers geniet ek dit te veel. En ek spaar op sjampoe."